## Rješenje kojim se odbija zahtjev Branka Šinceka iz Varaždina, rođenog 10. siječnja 1957. godine u Varaž­dinu, za izdavanje ovlaštenja za obavljanje poslova zastupanja u osiguranju

### NN 106/2006 (27.9.2006.), Rješenje kojim se odbija zahtjev Branka Šinceka iz Varaždina, rođenog 10. siječnja 1957. godine u Varaž­dinu, za izdavanje ovlaštenja za obavljanje poslova zastupanja u osiguranju

# HRVATSKA AGENCIJA ZA NADZOR FINANCIJSKIH USLUGA

**2382**

Na temelju odredbi članka 15. stavak 1. točka 4. alineja 3. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05), te odredbi članka 248. Zakona o osiguranju (»Narodne novine« broj
151/05), Uprava Hrvatske agencije za nadzor financijskih usluga odlučujući o
zahtjevu Branka Šinceka iz Varaždina, Vladimira Deduša 15, za izdavanje
ovlaštenja za obavljanje poslova zastupanja u osiguranju, na sjednici održanoj
21. rujna 2006. godine donijela je

## RJEŠENJE

I. Odbija se zahtjev Branka Šinceka iz Varaždina, Vladimira Deduša 15, rođenog
10. siječnja 1957. godine u Varaždinu, za izdavanje ovlaštenja za obavljanje
poslova zastupanja u osiguranju.
II. Ovo rješenje objavit će se u »Narodnim novinama«.

```
Obrazloženje
```

Dana 3. srpnja 2006. godine Branko Šincek iz Varaždina, Vladimira Deduša 15,
rođen dana 10. siječnja 1957. godine u Varaždinu, podnio je Hrvatskoj agenciji
za nadzor financijskih usluga (dalje u tekstu: Agencija), zahtjev za izdavanje
ovlaštenja za obavljanje poslova zastupnika u osiguranju, temeljem članka 299. i
članka 303. stavak 2. Zakona o osiguranju, te članka 37. stavak 2. Zakona o
posredovanju i zastupanju u osiguranju (»Narodne novine« broj 27/99) i članka 3.
Pravilnika o uvjetima za dobivanje ovlaštenja za obavljanje poslova posredovanja
i zastupanja u osiguranju, kojeg je donio ministar financija na temelju odredbi
članka 6. stavak 2., članka 9. i članka 20. stavak 2. Zakona o posredovanju i
zastupanju u osiguranju.
Zahtjevu je priložio: dokaz o plaćenoj naknadi i administrativnoj pristojbi za
izdavanje ovlaštenja, original uvjerenja o nekažnjavanju izdanog od Općinskog
suda u Varaždinu dana 28. 6. 2006. godine, preslik radne knjižice, preslik
ugovora o radu sklopljenog dana 1. 8. 1997. godine, preslik prijave na obvezno
zdravstveno osiguranje od 2. 9. 1997. godine, preslika diplome Pravnog fakulteta
u Zagrebu, preslik rodnog lista.

Zahtjev nije osnovan.
Zakon o osiguranju stupio je na snagu 1. siječnja 2006. godine, a temeljem
odredbi članka 304. Zakona o osiguranju stupanjem na snagu tog Zakona, prestao
je važiti Zakon o osiguranju (»Narodne novine« broj 46/97. – pročišćeni tekst,
br.116/99. i 11/02.) i Zakon o posredovanju i zastupanju u osiguranju (»Narodne
novine« broj 27/99), a Pravilnik o uvjetima za stjecanje i provjeru stručnih
znanja potrebnih za dobivanje ovlaštenja za obavljanje poslova zastupanja,
odnosno posredovanja u osiguranju (»Narodne novine« broj 45/06), stupio je snagu
3. svibnja 2006. godine.
Odredbama članka 248. stavak 2. Zakona o osiguranju propisano je da će Agencija
izdati ovlaštenje za obavljanje poslova zastupanja u osiguranju osobi koja
ispunjava slijedeće uvjete: uspješno je obavila provjeru stručnih znanja
potrebnih za obavljanje poslova zastupanja u osiguranju, ima znanje hrvatskog
jezika, ima najmanje srednju stručnu spremu, nije osuđivana za kaznena djela iz
područja gospodarskog kriminala, odnosno da nije pod istragom, a temeljem
odredbi članka 263. stavak 1. točka 1. Zakona o osiguranju, Agencija je donijela
Pravilnik o uvjetima za stjecanje i provjeru stručnih znanja potrebnih za
dobivanje ovlaštenja za obavljanje poslova zastupanja, odnosno posredovanja u
osiguranju (dalje u tekstu: Pravilnik).
U provedenom postupku utvrđeno je da podnositelj zahtjeva nije položio ispit za
provjeru stručnih znanja za dobivanje ovlaštenja za obavljanje poslova
zastupanja u osiguranju, te ne ispunjava uvjet propisan člankom 248. stavak 2.
točka 1. Zakona o osiguranju, pa je odlučeno kao pod točkom I. izreke ovog
rješenja.
Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«, kako je
to odlučeno pod točkom II. izreke ovog rješenja.

POUKA O PRAVNOM LIJEKU

Ovo rješenje je konačno. Protiv njega nije dopuštena žalba, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana njegova primitka.

Klasa: UP/I-453-06/06-02/962
Urbroj: 326-112-06-2
Zagreb, 21. rujna 2006.

Predsjednik Uprave
**Ante Samodol**, v. r.

Rješenje, NN 106/2006-2382
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)